
Pr. prof. Dumitru Stăniloae 

Sfântul Calinic, stareţul Gheorghe şi spiritualitatea ortodoxă 

integrală* 



Sufletul îmi este strâmtorat de o nebiruită teamă, încercând să zugrăvesc 
chipul duhovnicesc al Sfântului Ierarh Calinic. Ar trebui o viaţă de înger pentru a 
găsi cuvintele care să înfăţişeze viaţa acestui Sfânt întocmai cu a îngerilor. Dar 
cum aş putea atinge înălţimile şi adâncimile lumii de gânduri şi de simţiri 
dumnezeieşti care au umplut fiinţa acestui Sfânt, cu o minte acoperită de tina 
patimilor şi înlănţuită de pământ? Cum aş putea, om sufletesc, lipsit de luminile 
Duhului, să pătrund în cămara luminată a unei minţi plină de strălucirile 
orbitoare ale slavei lui Dumnezeu, ce nu pot fi înţelese şi tălmăcite decât numai 
prin puterile Duhului? Cum aş putea descrie frumuseţea suprafiresc de bogată şi 
de aurită a veşmântului de har al Sfântului, când nici nu- 1 bănuiesc măcar cum 
este, aşa cum nu bănuieşte un orb frumuseţea luminii pe care alţii se silesc să i-o 
facă înţeleasă? 

Dar cum nu pot da îndărăt de la datoria ce este pusă asupra mea, mă 
întorc în primul rând tot către Sfânt, rugându-1 să-mi ierte îndrăzneala de a mă 
apropia de el ca unul străin cu înţelegerea, şi sa roage pe Atotputernicul 
Dumnezeu să producă in sufletele credincioşilor intelegerea inaltei lui 
sfintenii, pe care cuvintele mele sunt departe de a o putea cuprinde şi tălmăci. 
Şi nădăjduiesc că Milostivul Dumnezeu o va face aceasta cu atât mai mult, cu 
cât în zilele acestea sufletele noastre s-au învredniciţi sa perceapă cu o simţire 
mai fina bogăţia de daruri si puteri dumnezeieşti care alcătuiesc cuprinsul 
Bisericii lui Hristos. Aceasta simţire ne-a prilejuit-o prezenta solilor Bisericii 
Ortodoxe surori, prin care am putut sesiza intr-un chip mai viu sobornicitatea 
Bisericii, cu plinătatea de daruri ce o cuprinde. 

Dar ne-a prilejuit-o şi însăşi proclamarea Sfinţilor români, care constituie 
un act de izbucnire în planul perceperii du-hoMiiceşti a puterilor Duhului, care 
tot timpul se mişcă ascuns în sânul Bisericii. Căci în proclamarea unui Sfânt sau 
a mai multora, o Biserică locală ajunge la conştiiiiia şi deci Ia perceperea 
valorilor de sfinţenie realizate în sânul ei, prin faptul că unul sau mai mulţi din 
membrii ei şi le-au asimilat în chip integral. Deci însuşi actul de canonizare este 



■ Predica la slujba de canonizare a Sfântului Calinic de la Cernica, 23 octombrie 1955, publicată în Biserica Ortodoxă 
Română 73 (1955), p. 1159-1172. 

un act de sporită experienţă a Duhului lucrător în Biserică. Pe lângă aceasta, 
actul de canonizare, chiar dacă e al unei Biserici locale, ca în cazul de faţă, 
descoperă nişte valori comune ale întregii Biserici, ca roade ale Duhului Sfânt, 
care nu se împarte, ci lucrează unitar în toată Biserica. Astfel, în proclamarea 
unui Sfânt se descoperă un rod al Bisericii soborniceşti, o concretizare într-o 
nouă faţă omenească a spiritualităţii universale a Bisericii, sau o nouă reflectare 
mai străvezie a chipului lui Hristos Cel Unul în toată Biserica, şi mai mult sau 
mai puţin întipărit şi în curs de întipărire în fiecare mădular al Bisericii. Pe de 
altă parte, prin faptul că Biserica locală e o parte a Bisericii Ecumenice, sfinţenia 
acelui Sfânt se comunică, cu toate comorile respectivei Biserici locale, Bisericii 
Ecumenice şi intră în patrimoniul ei general. Căci sfinţenia e ceea ce depăşeşte 
graniţele pe care lumea pământească le întipăreşte unei deţi imperfecte şi ceea 
ce îmbogăţeşte cu un nou tip spiritualitatea de valoare universal creştină a 
Bisericii. Când un membru al Bisericii mutat din viaţa pământească e 
recunoscut ca sfânt, fie şi numai de o Biserică locală, e recunoscut de acea 
Biserică drept unul ce a încorporat în persoana sa, în formă pură, valorile 
recunoscute de Biserica universală, ca unul ce s-a înălţat peste graniţele puse de 
egoism, în Dumnezeu Cel Atoateiubitor şi prin aceasta la treapta univer- 
salismului creştin. 

Trăsăturile acestea de spiritualitate ortodoxă ecumenică şi voinţa de a 
înfăptui valorile întregii Biserici a lui Hristos, le întâlnim şi la Sfântul Ierarh 
Calinic. Fără îndoială, Sfântul Calinic a trăit şi el, ca orice Sfânt într-un anumit 
loc şi timp; faptele lui au fost răspunsul la anumite trebuinţe ale acelui loc şi 
timp. Deci poartă culoarea împrejurărilor în care s-au săvârşit. Dar, întrucât ele 
au fost săvârşite de un suflet care a biruit orice voinţă separatistă, care a voit să 
slujească lui Hristos şi oricărui semen în Hristos, întrucât au fost. săvârşite cu o 
intenţie universalistă, particularitatea împrejurărilor în care s-au săvârşit acele 
fapte e ridicată şi ea în universal. Hristos, modelul nostru universal, ia înfăţişări 
concrete, de-' terminate de locuri şi timpuri, în Sfinţii Lui, dar aceste înfăţişări 
sunt înregistrate şi purtate de conştiinţa Bisericii, la rândul lor, ca valori 
universale şi în felul acesta Biserica se îmbogăţeşte necontenit cu noi înfăţişări 
vii de valoare universală ale lui Hristos. 

Ţinând seama de acest fapt, slăvind pe Sfântul Calinic, putem striga: 
— Bucură-te Cernică şi te veseleşte, că numele tău e pomenit de îngeri în 
ceruri, deodată cu cel ce a strălucit în tine! 

— Bucură-te cetate de scaun a Bucureştilor, că din tine a răsărit o stea a 
cărei lumină sporeşte strălucirea bolţii cereşti a întregii Biserici! 

— Bucură-te cetate a Râmnicului, că în tine a luminat un mărgăritar de mult 
preţ al întregii Bisericii 

— Şi tu, Românie, care ţi-ai ascuns cu smerenie pe Sfinţii tăi, mai 
strălucitori decât auml, prin dumbrăvile tale şi prin desişul codrilor tăi, 
împreună cu poienile de lumină şi cu izvoarele de argint, saltă acum că arătată 
ţi s-a făcut una din nestimatele tale duhovniceşti înaintea solilor întregii 
Biserici a lui Hristos şi în numele tău intră în veşnicie împreună cu această 
piatră de mult preţ! 

Sfinţenia Ierarhului Calinic, arătată între fraţii lui Hristos de pe 
meleagurile României şi nutrită de credinţa caldă a poporului român, a răsărit ca 
o flacără nouă din vatra spiritualităţii Bisericii universale, din viaţa de har şi de 
iubire a Trupului tainic al Domnului, din învăţătura şi puterea dumnezeiască a 
Bisericii, al cărei foc s-a întruchipat în cursul veacurilor în flăcările pilduitoare 
şi încălzitoare ale nenumăraţilor Sfinţi, şi care-şi arată dogoarea generală în 
sufletele creştini lor din orice timp, într-o epocă mai mult, într-alta mai puţin, în 
chip deosebit se intensificase această dogoare a focului dumnezeiesc din 
Biserică în sufletele credincioşilor şi mai ales în tagma călugărilor, la sfârşitul 
veacului XVIII şi începutul veacului XIX, prin curentul paisian. Acest curent 
reîn-viorase mai întâi la Sfântul Munte şi apoi aduse în mănăstirile Moldovei 
vechea dogoare a trăirii isihaste, făcuse din rugăciunea lui Iisus săvârşită de 
minte în inimă, o pârghie de trezire şi împrospătare a întregii vieţi a sufletului şi 
un izvor de putere pentru dobândirea virtuţilor creştine. 

Unul din ucenicii lui Paisie, ardeleanul Gheorghe, transplantase aeest duh 
de înaltă trăire a vieţii creştine, pe locuî îrî care ne aflăm, readucând astfel la o 
viaţă sporită pustiita mănăstire Cernica. El fusese cu Paisie la Athos, mânat fără 
îndoială acolo, de dorinţa de a sorbi de la izvoarele celei mai adevărate şi pline 
trăiri a creştinismului, putere, pentru a o opune, revărsând-o în sânul poporului 
său, uscăciunii papis-tăşeşti, pe care o întindea cu sabie şi înşelăciune în 
ţinuturile de peste munţi Curtea împărătească de la Viena, înteţită de râvTia 
prozelitistă a iezuiţilor 1 . 

Dar trebuie să precizăm că stareţul Gheorghe, aşezân-du-se la Cernica şi 
restaurând aci şi apoi la Căldăruşani viaţa monahală de obşte, n-a adus aci 
conţinutul spiritualităţii pai-siene fără nici o modificare. 

Paisie punea ca punct de plecare al vieţii duhovniceşti a comunităţilor sale, aşa 
zisa lucrare a minţii. Această lucrare a minţii consta în aceea că monahul 
păstrează tot timpul în amintire numele lui Iisus şi cu el alungă orice gând 
necuvenit care se ridică din inimă. Mintea trebuie să caute cu această rugăciune 
locul inimii şi să-1 păzească curat, până ce inima se va face locaşul lui Hristos şi 
se va arăta plină de lumina Lui. Paisie socotea că acest lucru poate să-1 facă 
orice monah, fie el chiar începător în ale vieţii duhovniceşti, ba chiar şi un mi- 
rean preocupat de grijile vieţii. Monahul nu trebuie să aştepte să ajungă mai întâi 
la o anumită curăţie de patimi, ca să poată să practice rugăciunea minţii. El îşi 
însuşise ideile conaţionalului său, Vasile de la Poiana Mărului, care considera şi 
el greşită părerea acelora care socoteau că lucrarea minţii e po- trivită numai 
celor desăvârşiţi, care au ajuns la eliberarea de patimi 2 . Paisie, urmând acestuia, 
socotea că însăşi păstrarea în minte a numelui lui Iisus e mijlocul cel mai bun de 
a feri pe monah de gândurile rele şi de a slăbi prin aceasta cu încetul patimile 



Econ. D. FURTUNĂ, Ucenicii stareţului Paisie în mănăstirile Cernica şi Căldăruşani, Bucureşti, 1 927, p. 50. 

Prot. SERGHIE CETFERICOV, Paisie, stareţul mănăstirii Neamţu din Moldova, trad. de Patriarhul Nicodim, e& 2, Neamţu, 
1943, p. 288. 

din el. „Sfânta rugăciune a minţii, zice el, efectuată prin harul lui Dumnezeu, 
curăţă omul de toate patimile, îl îndeamnă la păstrarea cu râvnă a tuturor 
poruncilor dumnezeieşti şi îl fereşte nevătămat de toate săgeţile vrăjmaşului şi 
de ispite" 3 . 

Pe lângă aceasta, numele lui Iisus, deci şi gândul la El, păstrat necontenit în 
minte, ajută pe om să vadă, îndată ce se iveşte, tot gândui contrar lui Iisus, tot 
gândul rău, îl face adică pe om în stare să urmărească şi să cunoască tot ce se 
petrece în sufletul său, căci el plimbă tot timpul o lumină peste mişcările din 
lăuntrul său. Acest lucru nu-1 poate face însă cel ce nu ţine mereu în minte 
numele lui Iisus şi gândul la El, ci sufletul lui petrece în întuneric. Atribuind 
aceste virtuţi lucrării minţii, Paisie socotea că ea e mai importantă decât multele 
rugăciuni citite sau cântate la biserică, împreună cu obştea. Fără a spune de-a 
dreptul monahilor din comunitatea sa că pot să mai lipsească de la slujbele de 
obşte din biserică, acest lucru rezultă destul de limpede din învăţătura sa. 
Bazându-se pe anumiţi Părinţi, Paisie cerea, împreună cu Vasile de la Poiana 
Mărului, „să se pună toată grija pentru rugăciunea minţii, osebind pentru cântare 
puţină vreme, numai în ceasurile de urât, căci după cuvintele lor, slujbele şi 
cântările bisericeşti sunt puse la îndemână în genere pentru toţi creştinii, iar nu 
pentru aceia care vor să petreacă în tăcere". Se înţelege că de aci putea să se 
nască la unii monahi din obşte, mai puţin înaintaţi duhovniceşte, o anumită 
tendinţă spre un spiritualism individualist, spre o nesocotire a disciplinei de 
obşte, o anumită socotinţă că ritmul comun exterior al vieţii de obşte nu 
numaidecât necesar pentru înfăptuirea unei ordine lăuntrice. Asceza, ca metodă 
de luptă cu patimile, putea să-şi piardă, de asemenea, în ochii unora 
însemnătatea. Poate că tot din această accentuare a spiritualismului lăuntric, 
oarecum eliberat de disciplina formelor exterioare provenea şi ideea lui Paisie 
despre comunităţile monahale mixte, româno-slave, sau chiar româno-greco- 
slave, în care cântările se executau alternativ în cele doua sau trei limbi. Odată 
ce principalul lucru era concentrarea fiecărui monah în interiorul său, numai 
conta aşa de mult felul în care răsunau exterior rugăciunile şi cântările-. Era un 
universalism care mergea mână în mână cu accentuarea spiritualismului lăun- 
tric, de simţire eliberată de cuvinte» Şi poate că din aceste două trăsături ale 
vieţii din comunităţile lui Paisie se explică şi cea de-a treia: tendinţa de a 
cuprinde un număr cât mai ni are de membri. Disciplina exterioară severă se 
păstrează mai bine în comunităţile cu un număr restrâns de membri, pe când 
acolo unde principalul lucru este viaţa spirituală lăuntrică, pot să fie în obşte cât 
de mulţi membri, căci fiecare poate trăi alături de ceilalţi viaţa lui interioară. 
Suntem îndreptăţiţi să spunem că Gheorghe socotea că învăţătura şi organizaţia 
din comunităţile lui Paisie era foarte potrivită pentru monahii progresaţi în viaţa 
duhovnicească, dar nu atât de potrivită şi pentru începători, precum o socotea 
Paisie. Poate că acesta e motivul pentru care, la un moment dat, Gheorghe 1-a 
părăsit pe Paisie cu gândul sa plece la Sfântul Munte, ca să reintre, precum 
socotim, în viaţa monahală mai atentă la disciplina şi asceza exterioară, care în- 

3 Op. cit., p. 232 

totdeauna s-a practicat acolo. Dar îndemnul mitropolitului Grigorie, făcându-1 
să renunţe la plecarea la Sfântul Munte şi să refacă Cernica, stareţul Gheorghe, 
sădind aci viaţa din comunităţile paisiene, a avut grijă să înlăture cele trei 
trăsături pomenite. Căci la scurtă vreme după întemeierea obştii sale, Stareţul 
Gheorghe rânduieşte: „mai ales trei odrasle de-ale bunătăţii stareţului meu, 
pare-mi-se că nu veţi putea în grab a le vedea rodind aicea, nici ale câştiga aşa 
numai prost [simplu] în scurtă vreme, fiindcă nici eu, mişelul, n-am fost gătit a le 
metaherisi, sau vrednic a porunci vouă să le faceţi şi să rămâie ceva şi pe urma 
mea". Şi iată cum înfăţişează stareţul Gheorghe neputinţa de a se practica în 
obştea sa, de monahii ei începători, lucrarea minţii: „Deci pre cea dintâi odraslă 
să o pricepeţi a fi chiar lucrarea minţii, adică făclia cea nestinsă a îndreptării 
sufletului, ceea ce poveţueşte pe smeritul om către gânditorul rai, şi- 1 face în 
stare deplin după măsura varstii lui Hristos, care şi departe se află de nişte 
pătimaşi ca noi. Dară nici vă slobozesc a luat cuţit de înjunghiere cercând taina 
lucru lui, până ce veţi mai depărta greutatea lipsirilor, şi veţi agonisi cărţi spre 
ajutor la meşteşugul ei. Pentru că nefiind bine iscusiţi, să nu vi se întâmple ceva 
şi mai rău şi veţi fi de râs vrăjmaşilor draci; căci foarte anevoie nemeresc calea 
aceasta cei nedezbrăcaţi peste toţi de materiile trupului". După cuvântul ce zice: 
„Că nu va locui Duhul lui Dumnezeu în oamenii aceştia de vreme ce încă trup 
sunt, şi numai cele pământeşti caută". Se vede aci deosebirea netă faţă de Paisie, 
care spunea împreună cu Vasile de la Poiana Mărului: „Cu acest tact al minţii se 
poate îndeletnicii chibzuit nu numai cel desăvârşit, ci şi oricare nou începător şi 
supus patimilor, păzindu-şi ini-ma". Iar încheind, stareţul Gheorghe zice: „Harul 
acestor trei bunătăţi nu multora sau dat (adică al lucrării minţii, al po-văţuirii de 
norod mult şi al împăciuirii limbilor)" 4 . 

Aşadar, stareţul Gheorghe socotea, spre deosebire de Paisie şi de Vasile de la 
Poiana Mărului, că lucrarea minţii nu e bine să înceapă a o practica cineva până 
ce nu a înaintat mult în dezbrăcarea de patimi. Poate că el era unul din aceia pe 
care-i viza Paisie ca împotrivindu-se ideii lui despre putinţă chiar şi a 
începătorilor de a practica lucrarea minţii. Stareţul Gheorghe socotea că cel 
pătimaş nu se poate curaţi de patimi numai prin păstrarea în minte a numelui lui 
Iisus, probabil mai întâi pentru motivul că acela nu are puterea să ţină 
necontenit în minte numele lui Iisus, al doilea pentru faptul că chiar pomenirea 
numelui lui Iisus poate deveni pentru el o obişnuinţă care să nu mai însemne 
mare lucru, ci să se amestece cu obişnuinţele lui pătimaşe'. Gheorghe păzea, 
aşadar, cu stricteţe recomandarea Sfântului Calist care spune în capitolul 8 al 
cuvântului său „despre rugăciune", cuprins în Filocalie, că numai mintea care s- 
a curăţit de cele de afară şi şi-a supus cu totul simţurile prin virtutea cu fapta, 
poate rămâne nemişcată ca osia cerească şi poate privi în adâncul inimii, 
trimiţând în ea razele înţelegerii, care rin acolo înţelesurile dumnezeieşti. 
„Nimeni însă dintre cel necercaţi sau dintre cei au trebuinţă de lapte, auzind de 
aceste lucruri oprite, să nu se atingă de ele; căci dumnezeieştii Părinţi au socotit 
pe cei ce au căutat şi s-au sârguit să intre în limanul nepătimirii înainte de 
vreme, în chip necuvenit, ca ieşiţi din minţi". 

4 CAS1AN CERNICANUL, Istoriile Sfintelor Monastiri Cernica şi Căldoro-şani, Bucureşti, 1870, p. 57. 

In schimb, stareţul Gheorghe punea mare preţ pe cercetarea nelipsită a slujbelor 
de obşte din biserică, aşadar pe incadrarea disciplinată în rândurile obştei, 
socotind ca virtutea „cea mai cuprinzătoare întru care reazimă toată începătura 
spăseniei monahilor": supunerea. „întocmai ca suflarea să cinstiţi supunerea", le 
spune ei călugărilor săi. Numai făcând toate cu blagoslovenia povăţuitorului 
obştei şi pe lângă aceasta mărturisindu-vă toate gândurile înaintea duhovnicului, 
păzind smerita cugetare şi dreapta socoteală şi împărtăşindu-vă de doisprezece 
ori pe an, „veţi omorî, spune el monahilor din . obştea sa, pre toate patimile cele 
alcătuite prin limbă, prin inimă şi prin simţuri, făcându-vă de-a pururea vrednici 
împărtăşiri dumnezeieştilor taine" 5 . 

Stareţul Ghporghe socotea că pentru lupta cu patimile e necesară baza mai 
largă a unor eforturi multilaterale, că nu ajunge numai păstrarea în minte a 
numelui lui Iisus. Omul trebuie să se gândească la dezrădăcinarea fiecărei 
patimi de care e stăpânit şi să urmărească în special slăbirea fiecăruia prin 
efortul corespunzător, ajutându-se de sfaturile povăţui-torilor cu experienţă în 
lupta cu succes împotriva patimilor. Cu alte cuvinte, stareţul Gheorghe socotea 
că la începutul vieţii duhovniceşti accentul principal trebuie să se pună pe 
asceză şi pe ascultare, sau, după el, preocuparea de căpetenie, cel puţin a 
începătorilor, trebuie să fie lupta directă cu patimile, câtă vreme Paisie punea 
accentul principal, chiar de la început, pe contemplaţie, pe unirea cu 
Dumnezeu şi pe vederea lui în lumină. 

Propriu-zis nici stareţul Gheorghe nu excludea pomenirea numelui lui Iisus, 
deci nu dispreţuia contemplaţia, precum nici Paisie nu nesocotea lupta cu 
patimile prin nevoinţele ascetice. Deosebirea consta mai mult în accentul ce-1 
punea fiecare pe una sau alta din cele două la începutul vieţii duhovniceşti. Pe 
când Paisie, urmând mai mult Sfântul Simeon Noul Teolog, credea că se mai 
poate începe de-a dreptul cu contemplarea, şi ajutorul ei este cel mai hotărâtor 
în vestejirea patimilor, stareţul Gheorghe rămânea fidel metodei clasice, 
formulată încă de Clement Alexandrinul, Grigorie al Nyssei şi Maxim 
Mărturisitorul, care împărţeau urcuşul duhovnicesc în două etape ce nu se pot 
inversa: în asceză sau făptuire, şi 

contemplaţie. Stareţul Gheorghe rămânea credincios îndemni nului dat de 
Sfântul Grigorie al Nyssei: „Să nu îndrăznim a ne ridica la cugetările despre 
Dumnezeu, înainte de a ne face viaţa vrednică de o astfel de îndrăzneala 6 " 

Cele două spiritualităţi sunt în fond identice prin ţinta finală ce o 
urmăresc. Ele se deosebesc mai mult prin metodă, sau prin punctul de 
plecare. De altfel în tot trecutul Ortodoxiei se observă nu numai deosebiri 
personale de temperament şi preocupări între sfânt şi sfânt, ci şi deosebiri 
între diferitele curente spirituale, fără ca aceasta să facă pe unul mai puţin 

5 Op. cit, p. 39 

6 6 In Psalmos, PG 44, 496. 

ortodox decât altul, ci toate redând, în forme diferite, care se completează 

simfonic, acelaşi fond al spiritualităţii evanghelice şi toate ducând pe căi 

puţin diferite, la aceeaşi ţintă, a desăvârşirii omului prin curăţirea de patimi 

şi prin unirea cu Dumnezeu. 

Prin ascetismul ei spiritualitatea sădită de stareţul Gheorghe la Cernica a rămas 

mai aproape de spiritualitatea athonită de totdeauna, pe când spiritualitatea 

paisiană s-a depărtat într-o oarecare măsură de aceea, în schimb a rămas mai 

aproape de spiritualitatea sinaită. Dar faptul de a trăi înconjuraţi de lume şi 

necesitatea de a zidi şi restaura mănăstiri a îndemnat pe stareţul Gheorghe şi pe 

urmaşii lui să dea o atenţie şi acthi-tăţii practice-gospodăreşti, ca şi operei de 

milostenie, adăugând astfel laturi noi la spiritualitatea athonită. 



Pe de altă parte, paisianismul a păstrat o înrudire mai strânsă cu spiri- 
tualitatea athonită şi în special cu cea sinaită, în preocuparea mai sporită de 
contemplaţie şi în lăsarea pe planul al doilea a preocupărilor gospodăreşti şi 
de milostenie. Fiecare a păstrat într-o anumită privinţă şi a modificat în alta 
spiritualitatea athonită. Am putea spune că preocuparea practico- 
gospodărească şi de milostenie din spiritualitatea cernicană sunt mai degrabă 
o reînviorare a unor laturi foarte străvechi ale duhului creştin, care şi-au găsit 
o întruchipare puternică în viaţa Sfântului Nicolae, care necontenit era luat ca 
patron pilduitor şi chemat în ajutor la Cernica, precum şi în viaţa şi în rându- 
ielile monahale ale Sfântului Vasile cel Mare, de care monahismul românesc 
s-a străduit să rămână deosebit de aproape. 

Sfântul Calinic e floarea cea mai aleasă care a răsărit şi a crescut în solul 
spiritualităţii cernicane, dezvoltând în gradul suprem cele trei însuşiri ale ei: 
ascetismul, milostenia şi preocuparea practico-gospodărească.. 
El îşi începe urcuşul duhovnicesc cu asceza, cu începutul clasic al oricărui drum 
de desăvârşire spirituală în înţeles creştin. El ajunge şi la tainica viaţă interioară 
în Dumnezeu, dar şi-a dat seama de la început că; după învăţătura Părinţilor, 
baza neapărat necesară a acesteia e curăţirea de patimi şi aceasta, nu se poate 
obţine fără asceză. De aceea toţi biografii lui sunt izbiţi de puternicul caracter 
ascetic al vieţii Sfântului Calinic. Toţi au rămas impresionaţi de neobişnuit de 
asprele lui ne voinţe ascetice. încă din frageda vârstă de 20 de ani, îndată ce a 
intrat în mănăstirea Cernica, „s-a dat pe sine, cu toată dorinţa arzătoare, la toate 
nevoinţele cele grele ale vieţii monahale, încât în puţin timp a ajuns pe dascălii 
săi şi i-a covârşit cu tot felul de fapte lăudabile şi ostenicioase" 7 . îşi „omora 
trupul său cel prea crud cu postul cel mai aspru, pe care numai un bărbat 



7 ' Arhimandrit ANASTASIE BALDOVIN, Vzafa şi nevoinţele monahale ale 
Prea Cuviosului Episcop al Râmnicului Noul Severin, publicată de C. Erbi- 
ceanu în Biserica Ortodoxă Română 1898-1899 şi reluată în volum de Icon. 
D. LUNGULESCU, Mâţa şi minunile Episcopului Calinic cel Sfânt al Râmnicu 
lui Noul Severin, Craiova, ^SO, p. 26. 

desăvârşit îl poate suporta". Ceva mai târziu „a început a adăuga nevoinţă peste 
nevoinţă şi şi-a pus o asemenea rânduială, ca toată săptămâna să nu mănânce 
bucate fierte la foc, fără numai pâine cu apă, după apusul soarelui, şi de aceasta 
să nu se sature". Iar „noaptea nu dormea mai mult de trei ceasuri şi aceasta nu pe 
pat, ci pe scaun, iar ziua lucra cu părinţii la slujbele cele mai grele". „Faţa i se 
îngălbenise de multă postire, şi ochii i se duseseră în fundul capului din pricina 
multei privegheri şi a multor lacrimi" 8 . El înăsprea şi lungea adeseori posturile 
până Ia marginea puterilor trupeşti. Aşa, odată, luând blagoslovenie de la 
duhovnicul său, n-a mai băgat nimic în gură de la Dumineca lăsatului de carne 
până la Paşti, cu excepţia unei jumătăţi de prescură în Joia Canonului celui 
Mare. într-o vară n-a mâncat 40 de zile, fără numai seara o felie de pepene şi alte 
poame, ca să-şi potolească setea 9 . în afară de posturile totale ce şi le lua adeseori, 
el, toată viaţa, începând de la anul 1820, deci vreme de aproape 50 de ani, n-a 
mâncat nici carne, nici peşte, fără numai verdeţuri sau legume, fără undelemn, şi 
de acestea o dată pe zi: unt de vaci, brânză şi lapte gusta numai sâmbătă câte 
puţin, ca să biruiască mândria 10 . în general, în cursul întregii sale vieţi, cu toate 
multele lui ocupaţii, „nu înceta noaptea şi ziua veghind, postind şi abţinându-se 
de la toate cele ce sunt lumeşti şi plăcute lumii, pentru că chiar trupul său îl 
ostenea şi- 1 pedepsea, încât toată viaţa sa nu s-a culcat ca ceilalţi oameni întins 
ne pat, nici s-a dezbrăcat de hainele sale, ci puţin cât somn gusta, şedea rezemat 
cu mâinile sale pe un jeţ, îmbrăcat, cu mijlocul încins cu o curea lată de piele 11 ". 

Preţuind asceza ca începutul neapărat necesar al desăvârşirii şi ştiind că 
numai prin ea se obţine curăţirea de patimi şi insul se încadrează în disciplina 
obştei şi a tradiţiei, adică se eliberează de voia arbitrară şi de mândrie, Sfântul 
Calinic a impus-o din Cernica şi Frăsinei, rânduind pedepse aspre pentru cei ce 
nu o vor observa cu stricteţe. Şi pentru că asceza împodobeşte cu deosebire pe 
monah, a cărui viaţă rivalizează cu a îngerilor fără pată şi fără trebuinţe 
materiale, Sfântul Calinic a rămas prin viaţa lui de nevoinţe un monah chiar şi 
după ce a ajuns episcop, continuând a se îmbrăca în aceeaşi haină groasă de 
şiac, ţinând acelaşi post aspru şi dormind tot aşa de puţin. Iar la sfârşitul vieţii s- 
a întors la aceeaşi viaţă de simplu monah, în chilia mănăstirii lui de metanie. 

Dar Sfântul Calinic nu avea doar grija negativă de a-şi veşteji poftele 
trupeşti cu postul şi cu privegherea. Scopul lui era nu numai acela de a 
dezrădăcina patimile, ci şi de a pune în locul lor virtuţile contrare. Astfel, în 
locul iuţimii a dezvoltat blândeţea, bunătatea şi iubirea, iar în locul mândriei, 
smerenia. La dânsul se vedea smerenia cea mai adâncă. El avea dragostea cea 
adevărată către toţi semenii. De aceea, „de vedea pe vreunul scârbit împreună 
pătimea, pe cei bolnavi din ale sale puteri îi mângâia, când se ocăra, grăia de 
bine, când se nedreptăţea, îndată pe acela îl miluia şi cu ce putea îl ajuta" 12 . 
„Toţi călugării, bătrâni şi tineri, îl admirau şi-1 iubeau cu inima curată, pentru 



° CASIAN CERNICANUL, op. cit, p. 87-90 

9 Op. cit., 90-91 

10 Op. cit, p. 129 

11 ANASTASIE BALDOVTN, ibidem, p. 23-25. 

12 CASIAN, op. cit, p. 88-89 



www.cartiaz.ro - Cârti si articole online gratuite de la A la Z 

că era blând şi smerit cu adevărat fără prefacere, fără ură şi viclenie, 
supunându-se tuturor". „Atâta era de blând şi smerit cu inima, încât credea 
cineva că are în faţa sa un înger ceresc, cu care vorbeşte, dar nu un om 
pământesc" 13 . Pe cât de aspru era cu sine, pe atât de bun şi blând era cu alţii. 

Cu deosebire a luptat Sfântul Calinic împotriva poftei greu de biruit a 
avuţiei, vieţuind într-o adevărată renunţare la sine. Toată viaţa n-a agonisit şi n- 
a ţinut nimic pentru sine. în chilia lui de călugăr nu se găsea decât un ulcior de 
apă 14 . Toată \iaţa a umblat într-o haină groasă călugărească şi Ia trecerea din 
viaţa aceasta n-a lăsat nici o avere, încât toată cheltuiala înmormântării a 
suportat.© Ministerul Cultelor. Eî însuşi spune în diata sa: „N-am adunat aur şi 
argint, n-am voit să am nici haine de prisos, nici orice fel de lucruri, ci numai 
cele singure de nevoie trupului, că necâştigarea călugărească, cu duhul şi cu 
lucrul, după putinţă m-am sârguit a păzi, neîngrijind de sine-mi, ci puindu-mi 
toată nădejdea în purtarea de grijă a lui Dumnezeu... Drept aceea nimenea să nu 
ostenească după moartea mea, cercând sau iscodind orice fel de adunare a 
chiliei mele, că eu nici de îngropare nici de pomenire nu las ceva..., ca să se 
arate că lui Dumnezeu cred, că mai primit îi va fi lui Dumnezeu de nu va rămâne 
după moartea mea nici un ban, decât de s-ar împărţi cea mai mare strânsoare 
după mine. Şi dacă n-ar voi nimeni ca pre mine cel atât de sărac să mă dea 
obişnuitei îngropări, apoi mă rog acelora care-şi aduc aminte de moartea lor, să- 
mi târască păcătosul meu trup la oricare biserică săracă şi acolo lângă trupuri să- 
1 îngroape" 15 . 

Dar Sfântul Calinic n-a fost lipsit, pentru că n-a fost in stare să câştige, 
sau pentru că a fost un'risipitor, ci pentru că a avut prea multă milă de săraci şi a 
fost prea ocupat de înzestrarea bisericilor, ca să ţină ceva la sine. Sărăcia lui 
totală îşi are pricina în milostenia lui nereţinută şi în avântul de a zidi locaşuri de 
închinare, şi de a Ie înzestra din belşug cu cele de trebuinţă pentru o îndelungată 
dăinuire. N-am putea spune că el n-a cunoscut preţul bunurilor materiale, dar el 
le-a socotit ca mijloace de cumpărare a bunurilor cereşti, aşa cum le-au cunoscut 
în tot trecutul Bisericii sfinţii care au strălucit prin virtutea milosteniei. Sfântul 
Calinic nu s-a mulţumit nici aci numai cu latura negativă a dezrădăcinării poftei 
egoiste de avuţie, ci a sădit şi dezvoltat în locul ei virtutea milosteniei. Căci 
numai când omul a înaintat de la o patimă până la virtutea contrară ei şi nu s-a 
oprit la starea neutră dintre ele, a dezrădăcinat cu adevărat patima din sine, a 
tămăduit cu adevărat firea sa de boala egoismului, a străbătut deplin de la viaţa 
chinuită în păcat şi întuneric la viaţa desăvârşită şi fericită în Dumnezeu, care 
este lumină şi iubire. în milostenie îşi găseşte egoismul înfrângerea totală şi 
iubirea de oameni încoronarea ei. Ea e şi contemplarea lui Hristos în semeni, dai 
şi iubirea lor cu fapta. Iubirea cu fapta se întâlneşte cu vederea în adâncime a 
insului, cu vederea lui Hristos. De aceea Sfântul Calinic a cultivat milostenia cu 
o osârdie neostenită. Ea e, pe lângă asprimea vieţii, a doua virtute de căpetenie a 
lui. în aceasta el depăşeşte spiritualitatea sinaită, care pune accentul principal pe 

anastasieBaldovin, ibidem, p. 26-28 

14 

CasiaN, op. cit, p. 89 

15 La CASIAN, op. cit, p. 133-134 

lucrarea minţii, cum face şi spiritualitatea paisiană, dar şi cea athonită, care se 
opreşte în general la asceză. Sfântul Calinic îşi dădea seama că trăind între oa- 
meni, nu într-un munte locuit numai de monahi, iubirea de Dumnezeu impune şi 
iubirea practicată de oameni. El a împăcat asceza, ca preocupare de desăvârşirea 
personală, cu virtutea socială a milosteniei, dovedind că asceza nu închide pe 
om în închisoarea unor preocupări individualiste, cum s-a afirmat de atâtea ori 16 , 
ci bine înţeleasă, e tocmai mijlocul de omorâre a egoismului, care e piedica 
principală în calea adevăratelor dăruiri generoase ale omului. 
Preocuparea de milostenie era aşa de puternică la Sfântul Calinic, încât suferea 
cumplit când nu avea cu ce să ajute pe cei lipsiţi. Biograful lui, arhimandritul 
Anastasie Baldovin, spune: „Era atât de milostiv, încât când nu avea ce să dea 
milostenie, îşi da hainele de pe Prea Sfinţia Sa şi plângând se ruga de mine 
nevrednicul, ca să caut bani de unde voi şti, ca să aibă să dea la fraţii lui 
Hristos, pentru că aşa numea preafericitul pe săraci şi neputincioşi" 17 ?. „Pentru 
oraşe avea liste de persoane cărora li se cuvenea ajutor", având în fiecare oraş 
câte o persoană de încredere pentru distribuirea ajutoarelor. Sumele ce i se 
dădeau pentru serviciile divine, de familiile înstărite, prin vreun preot din 
preajma lui, nu le primea niciodată în mână, ci poruncea respectivului preot cui 
să le ducă 18 . Pentru hirotonirea tinerilor preoţi nu lua nimic, ci după ce-i sfătuia 
cu de-amănuntul, îi, trimitea, dându-le bani de drum 19 ?. 

Această preocupare de milostenie, şi ajutorare se manifesta h Sfântul 
Calinic şi în forma unei activităţi gospodăreşti neobosite. Prin aceasta el căuta să 
asigure condiţiile materiale pentru viaţa de credinţă a semenilor, pentru slujirea 
lui Dumnezeu din partea comunităţilor creştine, în cadrul cărora îşi dobândesc 
inşii mântuirea personală. El vedea lucrurile în perspectiva timpului şi a 
sobornicităţii, slujită de aşezăminte obşteşti. El voia să pună temelie trainică 
instituţiilor şi voia să asigure funcţiunea lor de viitor. El nu are privirea îngus- 
tată la clipa prezentă şi la desfătarea spirituală momentană a individului, cum le 
e propriu firilor visătoare, lipsită de forţă robustă de stăpânire şi de organizare a 
realităţii exterioare, atât de rezistentă şi de multiplă. Dar Sfântul Calinic 
foloseşte această forţă nu pentru a supune realitatea poftelor sale, ci spiritului, 
pentru a face din ea un instrument al mântuirii oamenilor, al slujirii lui 
Dumnezeu. Punând realitatea exterioară în slujba intereselor veşnice ale 
oamenilor, el e un econom al mântuirii, un gospodar al lui Dumnezeu. El e ca un 
alt Solomon şi Neemia, ca un alt Vasile cel Mare. E un Sfânt ziditor de locaşuri 
bisericeşti. Aceasta e a treia mare virtute a lui. 

Realismul Sfântului Calinic se vede atât în râvna, cât şi în capacitatea lui 
de constructor şi organizator. Oriunde ajunge el, răsar în jurul lui, cu 
repeziciune, biserici şi aşezăminte pentru viaţa religioasă. El zideşte biserici 
mari, luminoase, adevărate catedrale, mergând prin acceptarea acestui stil şi a 
unei picturi realiste în întâmpinarea timpurilor noi. Din darurile ce curg la el, 

SERGHIE ZARIN, Asketism po povroslavno-hristianskomu uceniu, tom I, Skt. Petersburg, 1907. Trebuie să amintim aci şi de 
atitudinea neînţelegătoare a lui Berdiaev faţă de ascetism 
17 La LUNGULESCU, op. cit, p. 45 

Ibidem, p. 77 

Ibidem, p. 47. 

atrase de uriaşul lui prestigiu spiritual, repară biserica Sfântului Nicolae de la 
Cernica, zideşte marea biserică a Sfântului Gheorghe din aceeaşi mănăstire, pe 
care o împodobeşte cu pictura ce se păstrează până astăzi, clădeşte în jurul ei 
cetatea de chilii aşa cum o vedem şi acum, înzestrează mănăstirea cu mijloace 
îmbelşugate de existenţă, zideşte biserica mănăstirii Pasărea, mănăstirea 
Frăsinei, biserica şi palatul episcopal, împreună cu seminarul şi cu tiparniţa de 
al Râmnicu Vâlcea, precum şi un şir întreg de biserici parohiale. Era el însuşi un 
om practic, priceput într-o mulţime de lucruri dea artă, încă din tinereţe, ca frate 
de mănăstire săpa cruciuliţe 20 , iar planurile bisericilor Sfântul Gheorghe de la 
Cerniră, de la Râmnicu Vâlcea şi de la Frăsinei sunt făcute de el. Mai mult chiar, 
încheierea boiţilor o făcea el însuşi, încingându-se cu şorţul şi urcându-se pe 
schele 21 . 

Dar practicismul acesta nu excludea la Sfântul Calinic viaţa de taină, 
ascunsă cu Hristos în Dumnezeu. Ci, dimpotrivă, aceasta se boltea peste toată 
viaţa lui. îndeletnicirile lui se întindeau pe toate treptele unei vieţi complete: de 
la culmile contemplaţiei tainelor lui Dumnezeu, până la amănuntele ce ţin de 
atenta conducere a oamenilor şi de procurarea şi buna gospodărire a tuturor 
celor necesare traiului lor pământesc. Era în acelaşi timp un mare rugător şi un 
neîntrecut organizator. 

Sfântul Grigorie al Nyssei spune că o iată ascunsă în contemplaţia lui 
Dumnezeu şi a lucrurilor în Dumnezeu, care nu se arată în fapte bune, e o 
cântare fără cuvinte, iar o \iaţă ce constă numai în fapte bune, fără contemplaţia 
lui Dumnezeu, e o vorbire fără melodie. Dar viaţa în care se unesc amândouă 
acestea e o cântare cuvântătoare, e un psalm cântat lui Dumnezeu 22 . Un astfel de 
psalm melodios a fost viaţa Sfântului Calinic. 

E uimitor cum încăpeau şi se armonizau în el contemplaţia lumii 
dumnezeieşti şi privirea atentă la amănuntele vieţii concrete, trezia care 
urmăreşte gândurile cele mai subţiri ale minţii şi atenţia care combină şi 
realizează planuri prudente şi precise de zidire, organizare şi gospodărie. 
Unitatea se realiza poate prin faptul că cele de jos le vedea în lumina şi sub 
imboldul celor de sus. în armonia frumoasă a raţiunilor divine Sfântul Calinic 
contempla schema ordonată a planurilor ce avea să le realizeze jos, iar în cele de 
jos surprindea razele luminii de sus. Dacă ziua sculpta cruciuliţe sau întocmea 
planuri de biserici, avântul acesta făţuitor şi chipurile în care înfăptuia aceste 
lucruri, le primea, ca dintr-un izvor nesecat, din citirile şi rugăciunea de noapte 23 . 
Căci Sfântul Calinic a iubit cărţile şi a fost un om al rugăciunii. 

El însuşi declară că h-a agonisit în viaţa lui decât „sfinte cărţi" şi a 
îngrijit personal biblioteca mănăstirii, pe care a înzestrat-o necontenit cu cărţi 



Casian, op. Cit., p. ! 



21 D. LUNGULESCU, op. cit, p. 78 

22 In Psalmos, PG 44, 496 

23 CASIAN, op. cit. p. 86 

ziditoare de suflet. Pe de altă parte, toată viaţa şi-a împlinit cu regularitate 
pravila rugăciunilor de noapte şi chiar când era greu bolnav punea pe al A ii oă i-o 
citească în chilia sa 24 . Dar el petrecea cu Dumnezeu în rugăciune şi în afară de 
timpul pravilei sau a sfintelor slujbe de obşte. Datorită rugăciunii şi a luptei cu 
gândurile, încă din tinereţe „a înaintat cu darul lui Dumnezeu la atâta curăţie a 
minţii, încât lumina înaintea tuturor ca o adevărată lumină cerească" 25 . Stând 
necontenit de strajă împotriva „slăbiciunilor trupeşti şi vrăjmaşilor nevăzuţi ce 
dau luptă neîncetată în inima omului", „cu ajutorul lui Dumnezeu a ajuns vas 
curat şi luminat al Sfântului Duh" 26 , încât cine îl cunoştea, „credea că are în faţa 
sa un înger ceresc şi nu un om pământesc" 27 . 

Multa rugăciune însoţită de o simţită dragoste de Dumnezeu îi înmuiase 
inima în aşa măsură, încât o prefăcuse într-un izvor de lacrimi care-i curgeau 
foarte adeseori. De multe ori gândul la Dumnezeu îi pricinuia adevărate răpiri, 
în cursul cărora i se descopereau mari taine ale vieţii cereşti şi evenimentele 
viitoare. In acele clipe era absent faţă de toate cel din jurul său, iar când înceta 
extazul îi porneau din ochi şiroaie de lacrimi 28 . Ucenicul său, Anastasie 
Baldovin, mărturiseşte că era covârşit de miracolul vieţii lui, dar declară că 
Sfântul Calinic nu ia împărtăşit decât unele din tainele vieţii lui minunate, pe cel 
pe care le putea cuprinde mintea sa. „Mă minunam, zicea el, de o aşa viaţă 
supranaturală, mă minunam mai mult pentru că citisem vieţile tuturor Sfinţilor 
Părinţi şi acum vedeam că servesc un Sfânt viu în viaţă. De aceea îndrăzneam 
de multe ori şi-1 întrebam câte ceva despre tainele dumnezeieşti, şi dânsul ceea 
ce cunoştea că-mi este de folos şi cât putea să încapă în mintea mea cea slabă şi 
întunecată îmi descoperea, iar dacă înaintam cu întrebările mai departe, îmi 
zicea că nu este acum timpul pentru asemenea întrebări" 29 . Cea mai minunată 
dintre prevestirile Sfântului Calinic relatată de arhimandritul Anastasie 
Baldovin (şi publicată în revista Biserica Ortodoxă Română în 1 899) este aceea 
despre primul război mondial 30 . 

O manifestare a lumii cereşti în care petrecea Sfântul Calinic încă de pe 
pământ s-a făcut cunoscută celor din jurul lui, în preajma trecerii sale din această 
viaţă. Iată cum desene Anastasie Baldovin această minunată întâmplare: „într-o 
dimineaţă, pe când terminasem rugăciunea de noapte, pentru că-i citeam în casă 
toată pravila, fiindcă nu putea să se scoale din pat, am văzut împreună cu părinţii 
care erau în casă, că iese un glob de lumină ce nu se poate descrie, de lângă 
Sfinţia Sa, şi cu toţii de frică am căzut la pământ; această minunată lumini a 
trecut prin geamuri şi s-a dus drept către răsărit până ce nu s-a mai văzut. în 
seara următoare l-am întrebat şi i-am spus ce am văzut. Prea Sfinţia Sa s-a uitat 
lung şi cu atenţie la mine, apoi mi-a zis: Fiţi cu luare-aminte că în această casă 
vin neîncetat îngerii şi alţi oameni cereşti; adu-ţi aminte de toate câte ţi-am spus 



Anastasie Baldovin, la Lungulescu, op. cit, p. 54 
Ibidem, p. 26 

26 Ibidem, p. 24-28 

27 ? Ibidem, p. 28 
Ibidem, p. 26. 

29 2 9 Ibidem, p. 38-39 
Ibidem, p. 50 



www.cartiaz.ro - Cârti si articole online gratuite de la A la Z 

şi ţi-am arătat 31 . Petrecând în comunicare tot mai frecventă cu lumea nevăzută, 
Sfântul Calinic şi-a prevestit sfârşitul vieţii pământeşti cu 13 zile mai înainte. 
„Când s-au împlinit aceste zile, spune Anastasie Baldovin, s-a făcut sănătos 
deplin, s-a sculat şi s-a îmbrăcat cu hainele de îngropare, pentru că toate celelalte 
le dăruise de pomană; s-a spălat singur pe faţă, s-a pieptănat şi ne-a binecuvântat 
pe toţi câţi eram în casă; şi cum sta pe picioare s-a rezemat pe pieptul 
călugărului Ghermano, zicând: «Să-ne vedem în fericire pe cealaltă lume», şi 
suflând de trei ori din sfintele sale buze, a rămas rezemat de pieptul călugărului 
Ghermano" 32 . A sfârşit pe picioare, ca un ostaş pe care nici moartea nu 1-a putut 
doborî la pământ. 

Dar rugăciunea lui, ridicându-1 în Dumnezeu, nu-i deschidea numai ochii 
minţii pentru cunoaşterea viitorului şi citirea în sufletele altora, ci făcea să se 
sălăşluiasca în el şi darul dumnezeiesc al facerii de minuni. Cu puterea 
rugăciunii a izbăvit el la 1821 obştea călugărilor şi mulţimea de bucureşteni 
refugiaţi la Cernica de urgia turcilor care înconjurau mănăstirea cu hotărârea de a 
omorî pe toţi cei din ea 33 . Anastasie Baldovin istoriseşte, ca martor ocular, cum 
Sfântul a tămăduit prin rugăciunea sa pe o femeie stăpânită de duh necurat, vait 
prin citirea de către el a rugăciunii de dezlegare a celor morţi, s-a prefăcut într-o 
clipă în ţărână trupul neputrezit al unui mort 34 . Iar meşterul Costache, care a 
lucrat la clădirea Bisericii Catedrale de la Râmnic, istoriseşte cum Sfântul 
Calinic i-a tămăduit prin rugăciune pe fiul său, bolnav de epilepsie 35 . De aceeaşi 
boală a tămăduit prin rugăciune pe fiica unui sătean din Muiereasca- Vâlcea, care 
se îmbolnă\ise pentru că trecuse din greşeală, alergând după o ită, dincolo de 
hotarul dintre sat şi schitul Frăsinei, la care Sfântul Calinic aşezase o tăbliţă, 
oprind sub blestem trecerea femeilor spre schit 36 . 

Din toată fiinţa Sfântului Calinic se răspândeşte suprafirescul. El era cu 
adevărat un înger în trup, un templu al Duhului Sfânt, poartă prin care străbătea 
cerul pe pământ. Aşa a fost simţit chiar de contemporanii săi. Marele istoric 
Nicolae Iorga îl socoteşte reprezentatul imei lumi care dispărea pre-lungindu-şi 
viaţa într-o lume pe care n-o înţelegea şi pe care totuşi a combătut-o 37 . 

Dar trebuie socotit mai degrabă că Sfântul Calinic a înţeles valorile 
pozitive ce se ascundeau în lumea care răsărea şi de aceea nu a combătut-o, 
precum această lume, la rândul ei, 1-a înţeles oarecum, prin instinct pe el. 
Dovada o avem în faptul că reprezentanţii ei, cum sunt boierii din conspiraţiile 
care au pregătit Revoluţia din 1848, sau Barbu Ştirbei, sau Cuza Vodă 38 , l-au 
preţuit, venerat, ajutat şi l-au chemat la colaborare, iar Sfântul Calinic a primit 
să colaboreze cu ei, zidind şi restaurând cu ajutorul lor un şir de biserici şi 
mănăstiri. Sfântul Calinic a înţeles că conţinutul esenţial al lumii celei noi e 

afirmarea libertăţii umane şi naţionale şi o înţelegere mai adâncă a marii valori a 
omului şi a egalei îndreptăţiri a fiecăruia la bunurile vieţii şi la stima celorlalţi. 
Iar între acest conţinut şi conţinutul autentic creştin, pe care îl reprezenta şi-1 
afirma el cu toată intensitatea, îşi dădea seama că nu există în fond vreo 
opoziţie. Lucrul acesta poate nu i s-a descoperit Sfântului Calinic decât ceva 
mai târziu. Acest sens trebuie să aibă faptul că, de unde până la o vreme el 
aştepta anul 1843 ca sfârşitul lumii şi nu se putea hotărî să zidească biserica 
Sfântul Gheorghe, pe la anul 1833 primeşte într-o vedenie înştiinţarea că va mai 
trece mult până la sfârşitul lumii, deci să se apuce de clădirea bisericii. 

Prin activitatea lui calitativă şi gospodărească ne arată că a redescoperit 
împreună cu timpurile noi preţul omului, dreptul la cinstire şi la ajutorare a 
omului de rând, dar prin asceza şi viaţa li Dumnezeu arată că această înţelegere 
a omului îşi are izvorul cel mai adânc în trăirea creştină. Sfântul Calinic aducea 
din trecut asceza, dar aproba lupta timpurilor noi împotriva iobăgiei şi robiei 
naţionale a trecutului, care acoperea sub un obroc lumina omului. El a înţeles 
printre cei dintâi că spiritualitatea creştină a trecutului şi valoarea omului 
redescoperită de timpurile noi se cer una pe alta ca să se completeze şi că una 
fără alta suferă. 

Fără îndoială, sinteza deplină între ideile şi formele lumii noi şi cele pe 
care le aducea Sfântul Calinic din trecutul creştinismului nu avea să se 
înfăptuiască dintr-o dată. Trebuia să mai treacă timp până când ideile lumii noi 
aveau să se străbată de duhul creştin şi învăţătura creştină despre preţul omului, 
mai mare decât al lumii întregi, despre datoriile faţă de el, sa se îmbrace în 
înfăţişarea umanismului modern şi să devină evidente reprezentaţilor ideilor noi. 
Nu e mai puţin adevărat că prin acceptarea ideilor lumii noi şi prin afirmarea în 
acelaşi timp a sfinţeniei autentice în faţa lor, Sfântul Calinic a pus începutul 
apropierii sporite de mai târziu. 

Astfel Sfântul Calinic ne dă cheia acestei împăcări, ne arată chipul în 
care putem spori până la sfinţenie creştinătatea noastră în timpurile de azi. El ne 
arată că eliberarea modernă a omului de constrângerile exterioare trebuie să 
mear ga mână în mână cu o disciplinare şi cu o îngrădire pe care omul trebuie să 
şi-o impună din interiorul sau, dacă vrea să crească cu adevărat şi să nu cadă 
pradă patimilor egoismului, care pustieşte pe individ şi dezorganizează viaţa 
socială. Iar aceasta este asceza. 

De aceea, dacă pe toţi Sfinţii îi simţim azi aproape de noi, datorită luminii 
puternice şi accentului de maximă intensitate cu care sfinţenia lor a evidenţiat 
măreţia omului, cu atât mai apropiat îl simţim pe Sfântul Calinic, datorită 
faptului că ne arată reiata pozitivă a sfinţeniei creştineşti de totdeauna şi 
valabilitatea ei faţă de lumea nouă. El arată omului de azi cum poate fi sfânt, 
fără să renunţe la nici o notă de sfinţenie autentică creştină, dar şi fără a se simţi 
străin între oamenii timpului nostru. El ne arată putinţe şi modul de comunicare 
între sfinţenia de totdeauna şi lumea de azi, cu ideile şi cu nevoile ei. El a arătat 
ca Sfântul nu este un neadaptat în nici o vreme, că e oricând actual, ştie să 
răspundă necesităţilor din orice timp şi orice timp are necesităţi care se 
tămăduiesc prin leacurile sfinţeniei. El ne arată pe omul de azi accesibil sfinţeniei 

şi pe sfânt deschis vremii de azi, sau vremea de azi deschisă Sfântului. El ne-a 
descoperit perspectiva pozitivă a Sfântului asupra timpurilor noi, şi ne-a arătat 
cum pot fi sfinţite îndeletnicirile şi peste tot viaţa omului de azi. 
Cu alte cuvinte, Sfântul Calinic ne e aproape prin largul registru al virtuţilor lui, 
care se întind de la nevoinţele ascetice şi de la culmile contemplaţiei lui 
Dumnezeu, prin care şi-a înfrumuseţat chipul său personal cu aurul 
Dumnezeirii, până la roadele lor practice şi sociale, arătate în milostenie şi în 
priceputa sporire şi gospodărire a bunurilor materiale ale Bisericii şi 
aşezămintelor mănăstireşti, roade atât de necesare şi de preţuite în timpurile noi. 
El ne e aproape prin modul cum a integrat în sfinţenia trăirii creştine multiplele 
laturi ale vieţii omului dintr-un timp în care omul e solicitat de preocupări mai 
multe ca în alte vremuri, dovedindu-se că această viaţă integrală se poate 
înfăptui cu toată bogăţia ei de activităţi. Sfântul Calinic ne e aproape prin 
sfinţenia lui activă în dragostea de oameni, ne e aproape prin înţelegerea 
timpurilor noi care şi-au pus pe toate planurile ca problemă principală ridicarea 
omului, descoperirea valorii lui, a libertăţii lui, a tainei lui vrednice de cel mai 
mare respect. Sfinţenia practică a Sfântului Calinic se mişcă între cei doi poli 
între care se rezolvă just şi deplin satisfăcător întreaga problemă a omului: între 
iubirea de oameni şi credinţa în Dumnezeu. Omul trăind în Dumnezeu şi iubind 
pe semeni îşi descoperă toată măreţia sa şi a semenilor săi. Sfântul Calinic a 
realizat sfinţenia înţeleasă de fiecare om şi folositoare fiecăruia. El a dezvăluit în 
sine măreţia şi frumuseţea unanimităţii simple şi apropiate ca a lui Hristos, dar 
dispunând de această calitate pentru că stă cu creştetul ascuns în înălţimile 
curăţitoare şi înfrăgezi-toare ale lumii taborice. 

Prin toate acestea chipul lui duhoMiicesc are o înfăţişare de universalism 
creştin. El e pildă pentru credincioşii Bisericii de pretutindeni şi de orice nivel. 
Căci a actualizat în sine potentele universale ale omenirii, devenind omul 
îndumnezeit şi iubind omenescul universal în fiecare om. 

Aceasta ne încredinţează că şi acolo sus, în faţa Domnului Iisus Hristos, se 
roagă pentru credincioşii de pretutindeni, simţindu-se aproape de fiecare frate al 
său întru umanitate. 

De aceea cu admiraţie şi cu iubire îi strigăm: 

— Bucură-te, cel ce prin vieţuirea ta pe pământ ne-ai fost pildă de adevărată 
vieţuire omenească! 

—Bucură-te, cel ce trăind în trup ai fost bun şi curat ca un înger în cer! 

—Bucură-te, cel ce ai luminat tuturor calea adevărată a desăvârşirii şi iubirii 
de oameni ca o lumină cerească! 

—Bucură-te, cela ce cu milostivirea ta ai fost sprijinul săracilor şi al 
văduvelor şi al orfanilor, al fiecărui om care are lipsă de înţelegere şi ajutor! 

— Bucură-te că au fost de faţă la cinstirea ta Patriarhi şi Ierarhi ai Bisericii 
drept-măritoare de pretutindeni, mărind virtuţile tale şi ducând vestirea lor în 
toate laturile Bisericii lui Hristos! 

— Bucură-te, cel ce cu rugăciunile tale câştigi ca şi odinioară, mila, iertarea 
şi darul lui Dumnezeu pentru cei ce aleargă la tine! 

Bucură-te, Sfinte Ierarh Calinic! 



